Bilet operatsiyalarining yagona elektron tizimini yaratish va joriy qilish chora-tadbirlari toʻgʻrisida
(resolution, 2022-08-06)

Oʻzbekiston Respublikasi Prezidentining 2018-yil 26-avgustdagi PQ-3920-son qarori bilan tasdiqlangan Oʻzbekiston Respublikasida 2018 — 2020-yillarda madaniyat va sanʼat sohasini innovatsion rivojlantirish “Yoʻl xaritasi” tadbirlarining soʻzsiz bajarilishini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Madaniyat vazirligi, Madaniyat vazirligi huzuridagi Madaniyat va sanʼatni rivojlantirish jamgʻarmasi (keyingi oʻrinlarda Jamgʻarma deb ataladi), Moliya vazirligi hamda Axborot texnologiyalari va kommunikatsiyalarini rivojlantirish vazirligining madaniyat va sanʼat muassasalarida blokcheyn texnologiyasidan foydalangan holda Bilet operatsiyalari yagona elektron tizimini (keyingi oʻrinlarda BOYAET deb ataladi) ishlab chiqish va joriy etish toʻgʻrisidagi taklifiga rozilik berilsin. 2. Belgilab qoʻyilsinki: BOYAETda blokcheyn texnologiyasidan ichki jarayonlarni optimallashtirish va BOYAETga ulanadigan yuridik shaxslar tomonidan amalga oshiriladigan bilet operatsiyalari shaffofligini oshirish, BOYAET foydalanuvchilari tomonidan amalga oshirilgan operatsiyalar toʻgʻrisidagi maʼlumotlar toʻliqligini taʼminlash, shuningdek, BOYAET doirasida foydalanuvchilar va yuridik shaxslar tomonidan amalga oshiriladigan faoliyat boʻyicha maʼlumotlar hisobga olinishining shaffofligini oshirish va optimallashtirish bilan bogʻliq boʻlgan boshqa maqsadlarda foydalaniladi. madaniyat va sanʼat sohasida, shuningdek, biletlar emissiyasi bilan bogʻliq boʻlgan boshqa sohalarda, shu jumladan kinoteatrlar, teatrlar, shuningdek, tadbirlarga borish uchun elektron biletlar sotish servislari va xizmatlar koʻrsatish, ishlarni bajarish boʻyicha faoliyat yuritayotgan tadbirkorlik subyektlari mazkur qarorda belgilangan tartibda BOYAETga ulanish huquqiga ega; Jamgʻarma BOYAET ishlab chiqilishi boʻyicha davlat buyurtmachisi boʻlib, BOYAET ishlab chiqilishi, joriy qilinishi va ishlashi uchun zarur boʻlgan ishlar, xizmatlar, mahsulotlar davlat xaridi uchun, shu jumladan qonunchilikda belgilangan tartibda BOYAET ishlab chiquvchisini, uskunalar, shuningdek, BOYAET ishlashini taʼminlash, modernizatsiya qilish, keyingi rivojlanishi uchun boshqa tovar va xizmatlar yetkazib beruvchisini tanlash, shuningdek, BOYAET foydalanuvchilari — yuridik va jismoniy shaxslarning ulanishi va ularga xizmat koʻrsatilishi boʻyicha davlat buyurtmachisi hisoblanadi. 3. Jamgʻarma: 2020-yilning 1-yanvarigacha boʻlgan muddatda oʻz mablagʻlari hisobiga BOYAET yaratilishi va ishga tushirilishini taʼminlasin; Oʻzbekiston Respublikasi Markaziy banki bilan birgalikda 2020-yilning 1-apreligacha boʻlgan muddatda BOYAET doirasida internet-ekvayringni qoʻllab xorijiy valyutada elektron toʻlov va elektron biletlar sotib olishning zamonaviy mexanizmlarini joriy etsin. 4. Quyidagilar: Bilet operatsiyalarining yagona elektron tizimi toʻgʻrisidagi nizom 1-ilovaga muvofiq; Madaniyat va sanʼat muassasalarida biletlar sotishning avtomatik tizimidan foydalanmasdan bilet xoʻjaligini yuritish tartibi toʻgʻrisidagi nizom 2-ilovaga muvofiq tasdiqlansin. 5. Oʻzbekiston Respublikasi Madaniyat Vazirligi tegishli vazirliklar va idoralar bilan birgalikda ular tomonidan qabul qilingan meʼyoriy-huquqiy hujjatlarni ushbu qaror bilan muvofiqlashtirsin. 6. Mazkur qarorning bajarilishini nazorat qilish Oʻzbekiston Respublikasi Vazirlar Mahkamasining Madaniyat, sanʼat va yoshlar siyosati masalalari axborot-tahlil departamentiga va Oʻzbekiston Respublikasi madaniyat vaziri B.S. Sayfullayev zimmasiga yuklansin. 1. Ushbu Nizom Bilet operatsiyalari yagona elektron tizimiga (keyingi oʻrinlarda BOYAET deb ataladi) ulanish va uning ishlash tartibini, BOYAETdan foydalanish boʻyicha vakolatli organning, BOYAETda bilet operatsiyalarini amalga oshirish bilan bogʻliq boʻlgan xatti-harakatlarni amalga oshirish boʻyicha yuridik va jismoniy shaxslarning huquqlari va majburiyatlarini belgilaydi. 2. Ushbu Nizomda quyidagi asosiy atamalardan foydalaniladi: abonent — biletlarni avtomatik ravishda sotish tizimi ushbu Nizom bilan belgilanadigan tartibda BOYAETga ulangan, elektron biletlarni chiqarish, qaytarish va sotish bilan bogʻliq faoliyatni amalga oshiruvchi yuridik shaxs; biletlarni avtomatik ravishda sotish tizimi (keyingi oʻrinlarda AST deb ataladi) — abonentlar bilet operatsiyalari tekshiruvini amalga oshirish uchun moʻljallangan dasturiy-apparatli taʼminot majmuasi; elektron biletlarni sotish boʻyicha agent (keyingi oʻrinlarda agent deb ataladi) — foydalanuvchilarga elektron biletlarni bronlashtirish, sotish va qaytarish xizmatlarini, shuningdek, ushbu Nizomda belgilangan tartibda elektron biletlarni sotish bilan bogʻliq boshqa xizmatlar koʻrsatuvchi abonent; bilet operatsiyalari — elektron biletlarning narxlarini belgilash va oʻzgartirish, biletlarni sotib olish, sotish, qayta sotish, boshqa abonentlar orqali sotish, chiqarish, qaytarish, almashtirish, bronlashtirish, tiklash, taqsimlash, rasmiylashtirish, bekor qilish va biletlarning boshqa xatti-harakatlari boʻyicha BOYAETdan foydalanishni taʼminlaydigan foydalanuvchilar va vakolatli organ tomonidan amalga oshiriladigan xatti-harakatlar majmui; bilet boti — keyinchalik qayta sotish maqsadlarida bir yoki bir necha shaxslarning manfaatlari yoʻlida elektron biletlarni bir necha marta sotib olish uchun foydalaniladigan, maʼlumotlar bazasini identifikatsiyalovchi raqamli imzolar generatsiyasi algoritmlaridan foydalanuvchi dasturiy taʼminot; foydalanuvchini tekshirish — elektron bilet sotib olinganda AST qayd etiladigan foydalanuvchi toʻgʻrisidagi maʼlumotlarning elektron biletni sanashda uni identifikatsiyalovchi noyob kod tarkibidagi maʼlumotlarga mosligini tasdiqlash jarayoni; elektron bilet chiqarish — abonentning elektron bilet koʻrinishidagi elektron tasvirni foydalanuvchiga yuborish yoki shunday tasvirni, muhr qurilmasi yordamida biletni bevosita sotishdan avval amalga oshiriladigan moddiy manbada bosish boʻyicha xatti-harakatlari; buyurtmachi — BOYAETga ulanish uchun BOYAET ishlashini taʼminlovchi vakolatli organga buyurtma yuboradigan yuridik shaxs; bilet operatsiyalarining yagona elektron tizimi (BOYAET) — bilet operatsiyalariga, shuningdek shunday operatsiyalar bilan bogʻliq boʻlgan yoki boshqacha tarzda ularga kiradigan maʼlumotlarga ishlov berishni taʼminlaydigan dasturiy-apparat majmuasi; biletlar jamlanmasi — muayyan tadbirlar uchun tomosha zali oʻrinlari sxemasiga, tik turiladigan tomosha oʻrinlarini joylashtirish zonasiga, ularga kiritish yoki ularga bogʻlanmagan seksiyalarga binoan emitentning faoliyat turiga qarab shakllantirilgan, ushbu tadbir uchun bilet narxlari tasdiqlangan elektron biletlarning tartibga solingan majmui; tadbirlar — emitentlar yoki tashkilotlar tomonidan oʻtkaziladigan spektakllar, konsertlar, leksiyalar, ekskursiyalar, koʻrgazmalar, ekspozitsiyalar va boshqa tomoshalar, madaniy-maʼrifiy tadbirlar; madaniyat, sanʼat va sport tashkilotlari — teatrlar, sirklar, filarmoniyalar, konsert tashkilotlari (professional ijodiy jamoalar, musiqa jamoalari va ansambllari va h.k), madaniy-maʼrifiy muassasalar (madaniy markazlar, muzeylar, badiiy galereyalar (koʻrgazmalar), koʻrgazma zallari, tarixiy-madaniy qoʻriqxonalar, madaniyat va istirohat bogʻlari, klub muassasalari, saroylar va madaniyat uylari, madaniyat va sanʼat sohasidagi taʼlim muassasalari, madaniy-axborot va madaniy-maʼrifiy markazlar va h.k.), sport inshootlari, idoraviy mansubligidan qatʼiy nazar, barcha madaniy meros obyektlari va meʼmoriy yodgorliklar; tashkilotchi — tadbir oʻtkazadigan yuridik yoki jismoniy shaxs; foydalanuvchi — elektron biletlarni sotib olish, boshqa foydalanuvchilarga qayta sotish, qaytarish, almashtirish, bronlashtirish va tiklash boʻyicha bilet operatsiyalarini amalga oshiruvchi jismoniy shaxs; elektron bilet rekvizitlari — elektron biletga, u chiqarilganda kiritilishi shart boʻlgan maʼlumotlar majmui (biletning narxi, seriyasi, raqami, tadbirning nomi, uning oʻtkaziladigan joyi, sanasi va vaqti, shuningdek, zarurat boʻlganda, tomosha qatori va oʻrnining raqami, tik turiladigan joylarning joylashgan joyi), shu jumladan elektron biletni identifikatsiyalovchi noyob kod; servis yigʻimi — elektron biletlarning birlamchi sotuvi va sotilishi boʻyicha muvaffaqiyatli bilet operatsiyalaridan soʻng elektron biletlarning emitent yoki tashkilotchi tomonidan belgilanadigan qiymatidan olinadigan majburiy yigʻim; maxsus axborot portali — bilet operatsiyalari, abonentlarni, foydalanuvchilarni roʻyxatdan oʻtkazish, tadbirlarda qatnashish boʻyicha shakllantirilgan tahliliy va statistik hisobotlarni aks ettirish toʻgʻrisidagi maʼlumotlarni ochiq-oydin joylashtirish uchun vakolatli organ tomonidan tashkil etiladigan veb-sayt; bilet sotish — tadbirlarni tasdiqlash, elektron biletlar narxlarining oʻzgartirilishini belgilash, elektron biletlarni qaytarish siyosatini shakllantirish, yoʻqolgan biletlarni tiklash hamda abonentlar tomonidan amalga oshiriladigan, elektron biletlarning hisobini yuritish va sotuvi bilan bogʻliq boʻlgan boshqa bilet operatsiyalari boʻyicha bilet operatsiyalari majmui; BOYAET ishlashini taʼminlash boʻyicha vakolatli organ (keyingi oʻrinlarda vakolatli organ deb ataladi) — Oʻzbekiston Respublikasi Vazirlar Mahkamasi huzuridagi Madaniyat va sanʼatni rivojlantirish jamgʻarmasi; elektron biletni identifikatsiyalovchi noyob kod (keyingi oʻrinlarda INK deb ataladi) — elektron biletni tekshirishni amalga oshirish imkonini beradigan, AST bilan shakllantiriladigan, har bir elektron bilet uchun noyob boʻlgan, belgilangan shakldagi kodlangan tasvir (QR-kod); muhr qurilmasi — elektron tasvirni qogʻozda yoki boshqa materialda bosib chiqarishni amalga oshirish imkonini beradigan, ASTning bir qismi hisoblanadigan apparat taʼminoti (printer, termoprinter, biletlarni sotish avtomati va h.k.); elektron biletning narxi — emitentning faoliyat turiga qarab biletlar narxlarini belgilashda qoʻllaniladigan, narx toifalari yoki boshqa mezonlar boʻyicha tomosha zalidagi oʻrinlarni taqsimlash sxemasiga binoan, maʼlum davr mobaynida oʻtkaziladigan bir yoki bir necha tadbirlar uchun, emitent yoki tashkilotchining ixtiyoriga koʻra belgilanadigan miqdorda tadbirga borish qiymati; elektron bilet — tadbirga borish huquqini tasdiqlovchi, shu jumladan tartibga solingan tarzda bilet rekvizitlari haqidagi maʼlumotlardan iborat boʻlgan, AST shakllantirgan maʼlumotlar majmui; biletning elektron tasviri — foydalanuvchining bosma qurilmasida yoki elektron qurilmasida skanerlash orqali koʻrib chiqish va tekshirish uchun yaroqli boʻlgan formatdagi, bilet rekvizitlarining grafik tasviri va uning identifikatsiyalovchi noyob kodidan (INK) iborat boʻlgan, bunday tasvirni bosmadan chiqarish uchun bilet chiqariladigan vaqtda AST tomonidan shakllantiriladigan maʼlumot; emitent — elektron biletlarning birlamchi chiqarilishini amalga oshiruvchi madaniyat va sanʼat tashkiloti yoki boshqa yuridik shaxs tarzidagi abonent. Buyurtmachilarning BOYAETga ulanishi mazkur Nizomga 1-ilovaga binoan sxema boʻyicha amalga oshiriladi. 3. Mazkur Nizomning 3-bobiga asosan belgilangan tartibda emitentlar quyidagi huquqlarga ega: elektron biletlar uchun narxlar belgilash; tadbirning boshlanish sanasiga qarab elektron biletlar narxlarini oshirish stavkasini belgilash; mazkur Nizomda belgilangan doirada agentlarni mukofotlash miqdorini belgilash. 4. Agentlar emitentlarga emitentning elektron biletlari toʻplamidan foydalanishiga ruxsat berish haqidagi ofertani yuborishga haqlidirlar. 5. BOYAET samarali ishlashini taʼminlash uchun vakolatli organ quyidagi xatti-harakatlarni amalga oshiradi: a) Mazkur Nizom talablariga rioya qilinishini taʼminlash boʻyicha: abonentlar va foydalanuvchilar tomonidan mazkur Nizom talablariga rioya qilinishini taʼminlaydi; foydalanuvchilar va abonentlarga mazkur Nizom talablarining buzilganligi toʻgʻrisida koʻrsatmalar yuboradi; mazkur Nizomga binoan abonentlar va foydalanuvchilarning BOYAETga ulanishini toʻxtatib turadi, shuningdek, uzib qoʻyilishini amalga oshiradi; b) BOYAET ishlashini taʼminlash boʻyicha: servis yigʻimini undiradi; BOYAET samarali ishlashi uchun zarur boʻlgan holatda dasturiy-apparat taʼminotini qoʻllab-quvvatlaydi; BOYAET dasturiy-apparat taʼminotini yangilaydi; abonentlar va foydalanuvchilarga BOYAET ishlashi masalalari boʻyicha texnik maslahatlar beradi; bilet botlari, shuningdek tegishli dasturiy-apparat taʼminotini sotib olish, oʻrnatish, abonentlarni maʼlum tadbirlarda bilet botlaridan foydalanish xatarlari haqida xabardor qilib turish orqali elektron biletlarning sotib olinishini bartaraf etish borasida samarali choralar koʻradi; v) Oʻzbekiston Respublikasida tadbirlar bozorining raqamli integratsiyalanishini taʼminlash boʻyicha: tegishligicha vazirlik va idoralar bilan kelishilgan holda BOYAETga majburiy tartibda ulanadigan, madaniyat, sanʼat va sport davlat tashkilotlari roʻyxatini belgilaydi; Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi bilan kelishilgan holda abonentlarning ASTga qoʻyiladigan texnik talablarni belgilaydi; BOYAETga agent sifatida ulanish uchun ariza bilan murojaat etuvchilarning xodimlari malakasi, ish tajribasi va soniga, shuningdek, xizmat koʻrsatiladigan jismoniy shaxslarning soniga boʻlgan talablarni belgilaydi. g) bilet operatsiyalarining shaffofligini taʼminlash qismida: tegishli turdagi tadbirlar uchun foydalanuvchilarni tekshirish darajasini belgilaydi; maxsus axborot portalida foydalanuvchilar, buyurtmachilar va abonentlarga qoʻyiladigan talablarga kiritiladigan barcha oʻzgartirishlar haqidagi maʼlumotlarni chop ettiradi. 6. BOYAETga ulanish tartiboti quyidagi bosqichlardan iborat: Buyurtmani yuborish; Buyurtmani koʻrib chiqish; AST texnik ekspertizasini amalga oshirish (zarurat boʻlganda); shartnoma tuzish; buyurtmachi ASTni BOYAETga ulash. 7. BOYAETga ulanish uchun buyurtmachilar vakolatli organga mazkur Nizomning 2-ilovasiga binoan shakl boʻyicha ulanish uchun buyurtma yuboradilar. Nomzodlar madaniyat, sanʼat va sport tashkilotlari boʻlishi yoki biletlarni chiqarish, joylashtirish, yoxud sotish bilan shugʻullanishi lozim. Vakolatli organ mazkur Nizomning 5-bandi “v” kichik bandiga binoan majburiy tartibda ulanadigan madaniyat, sanʼat va sport tashkilotlarini ularning tegishli vakolatli organlarining bildirishnomalari asosida BOYAETga ulaydi. 8. Vakolatli organ buyurtma olingan sanadan boshlab 10 ish kuni ichida uni koʻrib chiqadi va buyurtmachi faoliyatining biletlarni chiqarish, joylashtirish, sotish hamda AST texnik talablariga muvofiqligini aniqlaydi. Buyurtmachi BOYAETga agent sifatida ulanish uchun buyurtma topshirganida vakolatli organ uning BOYAETga agent sifatida ulanish uchun buyurtmachilarga qoʻyiladigan talablarga muvofiqligini aniqlaydi. Buyurtmani koʻrib chiqish bosqichida vakolatli organ buyurtmachi toʻgʻrisidagi maʼlumot ASTning texnik talablariga va buyurtmachilarga qoʻyiladigan talablarga nomuvofiqligi aniqlangan holatda, vakolatli organ buyurtmachining yuridik manzili boʻyicha joyiga borib, uning AST texnik ekspertizasini amalga oshirishga haqlidir. 9. Vakolatli organ buyurtmachining biletlarni chiqarish, joylashtirish va sotish boʻyicha faoliyatini amalga oshirishini hamda uning ASTning texnik talablariga javob berishini aniqlagan holatda, vakolatli organ buyurtmachiga BOYAET doirasida abonent xizmatini koʻrsatish toʻgʻrisida shartnoma tuzish haqida taklif yuboradi. BOYAET doirasida abonent xizmatini koʻrsatish toʻgʻrisidagi shartnoma shakli, uning shartlari Oʻzbekiston Respublikasi qonunchilik talablariga binoan vakolatli organ tomonidan belgilanadi. Shartnomada koʻrsatilgan muddatda, biroq u tuzilgan sanadan boshlab 20 ish kunidan kechiktirmasdan vakolatli organ buyurtmachi ASTning BOYAETga haqiqiy ulanishini amalga oshiradi. Abonent ASTga qoʻyiladigan texnik talablar vakolatli organ tomonidan, Oʻzbekiston Respublikasi Axborot texnologiyalari va kommunikatsiyalari vazirligi va Oʻzbekiston Respublikasi Prezidenti huzuridagi Loyiha boshqaruvi milliy agentligi bilan kelishilgan holda belgilanadi. 10. Vakolatli organ abonentlardan tadbirlar muvaffaqiyatli oʻtkazilganidan keyin elektron biletlarning emitent yoki tashkilotchi tomonidan belgilangan qiymatidan 6 foiz miqdorida servis yigʻimini undiradi. Servis yigʻimi birlamchi sotuvi va sotilishi boʻyicha barcha bilet operatsiyalaridan undiriladi hamda vakolatli organning maxsus hisobvaragʻiga belgilangan muddatlarda oʻtkaziladi. Elektron biletlarning sotuvi va sotilishi boʻyicha muvaffaqiyatli operatsiyalar qiymatidan qolgan qiymat summasi tegishli abonentning hisobiga oʻtkaziladi. 11. Biletlar sotuvidan olinadigan valyuta mablagʻlari ular abonentlar oʻrtasida taqsimlangunga qadar qonunchilikda belgilangan tartibda xizmat koʻrsatuvchi tijorat bankining elektron bilet sotilgan sanadagi kursi boʻyicha milliy valyutaga almashtiriladi. 12. Servis yigʻimidan tushgan mablagʻlar BOYAETni saqlash va xizmat koʻrsatish bilan bogʻliq boʻlgan xarajatlar qoplangandan soʻng vakolatli organning xodimlarini moddiy ragʻbatlantirish hamda vakolatli organga yuklatilgan vazifalarni bajarish boʻyicha chora-tadbirlarni moliyalashtirishga yoʻnaltiriladi. 13. Tadbirlarga qatnashishning taxminiy darajasi va ahamiyatiga qarab vakolatli organ foydalanuvchilarni tekshirishning quyidagi darajalaridan birini belgilaydi: bazaviy — elektron pochta yordamida tekshirish (foydalanuvchining koʻrsatilgan manziliga toʻlovni va elektron bilet olish uchun ilovani tasdiqlaydigan xat yuboriladi); oʻrtacha — telefon raqami yordamida tekshirish (foydalanuvchi elektron bilet sotib olish uchun abonentning veb-saytidagi maxsus ustunga kiritishi lozim boʻlgan SMS-kodni oladi); yuqori — Jismoniy shaxsning shaxsiy identifikatsiya raqamidan (JSHSHIR) foydalanish yordamida tekshirish. Vakolatli organ tomonidan yuqori darajali tekshiruv belgilangan tadbirga elektron bilet sotib olinganda, telefon raqamidan tashqari foydalanuvchi shaxsiy JSHSHIRni koʻrsatishi lozim. Yuqori darajali tekshiruv belgilangan tadbirga borish uchun biletlar tekshirilganda, foydalanuvchi Yagona identifikatsiyalash kodi (FaceID texnologiyasi) yordamida, tomosha zaliga, konsert maydoniga yoki abonentning boshqa xonalariga kirganda, bevosita tadbir boshlanishidan avval oʻz shaxsini tasdiqlashi kerak. 14. ASTdan foydalangan holda bilet sotuvini amalga oshirish quyidagi bosqichlardan iborat boʻladi: abonent tomonidan tadbirning oʻtkazilish faktini tasdiqlash; tadbir uchun biletlar toʻplamini shakllantirish; biletlarni sotish; tadbirlarga borish nazoratini amalga oshirish; biletlarning sotilishi haqida hisobot tuzish. 15. Emitent ASTga tegishli yozuvlarni kiritish yoʻli bilan tadbirning oʻtkazilishini tasdiqlaydi va unda albatta quyidagilar koʻrsatiladi: tadbirning nomi; tadbir oʻtkaziladigan davr; tomosha joyining, kiritiladigan zonaning, tik turiladigan tomosha joylarining joylashuv zonasi turkumi va boshqa omillar va bilet narxini shakllantirishga taʼsir koʻrsatuvchi qoʻshimcha xizmatlarga qarab reja tuzib olgan holda, sotuvning taxminiy boshlanish sanasida tadbir biletlarining narxlari; tadbirdagi tomosha joylarining soni (agar qoʻllashga yaroqli boʻlsa); egallanadigan joylarning loyihalashtirilgan soni; biletlar sotib olish uchun zaldagi tomoshabinlar joylarining sxemalari, tik turiladigan tomosha joylarining joylashuvi, kiritiladigan zonalar (agar qoʻllashga yaroqli boʻlsa). 16. Emitent tomonidan tadbir tasdiqlangandan soʻng AST avtomatik tarzda yozuvlarda koʻrsatilgan parametrlarga binoan elektron biletlar toʻplamini shakllantiradi hamda agentlar va vakolatli organga emitent tomonidan oferta olish uchun tadbirning tasdiqlanganligi haqida xabarnoma yuboriladi. Vakolatli organ 48 soat davomida tadbir uchun mos keladigan foydalanuvchilarni tekshirish darajasini belgilaydi. Tadbirni tasdiqlash haqidagi har qanday yozuvlarni faqat vakolatli organ bilan kelishilgan holda kiritishga ruxsat beriladi. 17. Abonentlar BOYAETga ulangandan soʻng biletlar sotuvini abonentning kassasi, uning veb-sayti, avtonom bosma qurilmalari (bilet avtomatlari) orqali, shuningdek, sotuvlar boʻyicha agentlarga elektron bilet toʻplamidan foydalanishga ruxsat beruvchi elektron biletlarni taqdim qilish yoʻli bilan amalga oshiradilar. Bunda emitentning kassasi orqali biletlar sotilganda ASTga ulangan bosma qurilmadan foydalaniladi. 18. Elektron biletlar chiqaradigan abonentlar, ASTdan foydalanib sotiladigan barcha biletlarda INK mavjudligini taʼminlaydilar. Elektron bilet qaytarib berilgan va keyinchalik bunday bilet sotish uchun takroran joylashtirilgan taqdirda, biletga avvalgisidan farq qiladigan yangi INK beriladi. Madaniyat tashkiloti tomonidan biletlar qiymatini oʻzgartirish zarurati yuzaga kelgan taqdirda, tegishli buyruq berilib, uning asosida sotilmay qolgan biletlarning hisobi yuritiladi va bu haqda tegishli dalolatnoma tuziladi. Yuqorida koʻrsatib oʻtilgan tartibotlar yakunlangandan soʻng, bilet xoʻjaligini yuritish uchun javobgar boʻlgan shaxs AST maʼlumotlar bazasiga biletning yangi qiymatini belgilash bilan bogʻliq boʻlgan tegishli oʻzgartirishlar kiritadi. 19. Konsert tomoshalari hamda davlat madaniyat va sanʼat muassasalarining madaniy-maʼrifiy tadbirlariga borish uchun elektron biletlarni agentlar tomonidan sotish tartibi, shuningdek, elektron biletlar sotilgandagi agentlarning agentlik yigʻimlari miqdori agentlar va abonentlar oʻrtasida tuziladigan alohida shartnomalar bilan belgilanadi. Bunda biletlar agent tomonidan sotilganda ularni elektron biletlar chiqaradigan abonent tomonidan belgilangan narxdan oshib ketadigan narxda sotish taqiqlanadi. 20. Bilet botlari yordamida sotib olinishini bartaraf etish uchun moʻljallangan dasturiy taʼminotdan keladigan xabarnoma bilan tasdiqlangan, elektron biletlar xaridi sonining notoʻgʻri tarzda keskin oshib ketishini namoyon qiluvchi statistik maʼlumotlar bilan asoslangan vakolatli organning koʻrsatmasiga binoan, bilet botlaridan foydalangan holda amalga oshirilgan barcha bilet operatsiyalari haqiqiy emas deb hisoblanadi. Bilet operatsiyasi haqiqiy emas deb tan olinganda, tomonlarning har biri qonunchilikda belgilangan tartibda bitim boʻyicha olingan barcha narsalarni boshqa tomonga qaytarib berishi shart. 21. Tadbir tugagandan soʻng, bilet xoʻjaligini yuritish uchun javobgar boʻlgan shaxs ASTda shaklni shakllantiradi. ASTdan foydalanadigan madaniyat tashkilotlari (budjet muassasalaridan tashqari), buxgalterlik hisobi nizomlari (standartlari) va buxgalterlik hisobi masalalarini tartibga soladigan boshqa meʼyoriy-huquqiy hujjatlarga binoan biletlar sotuvidan olingan daromadlarning hisobini amalga oshiradi. ASTdan foydalanadigan budjet muassasalari, Oʻzbekiston Respublikasi Budjet kodeksi va budjet tashkilotlarida buxgalterlik hisobi masalalarini tartibga solib turadigan boshqa meʼyoriy-huquqiy hujjatlar talablariga binoan biletlar sotuvidan olingan daromadlarning hisobini amalga oshiradi. 22. Tomosha zaliga, konsert maydoniga yoki boshqa xonaga, shuningdek tadbir oʻtkaziladigan ochiq hududga kirish joyida, madaniyat va sanʼat tashkiloti nazoratchilarga nazoratni amalga oshirish tartibida biletlarni toʻsiqlarsiz identifikatsiyalanishini taʼminlab berishi kerak. Tadbir oʻtkaziladigan xonaga (ochiq maydonga) kirish joyida biletlarni nazorat qilish va identifikatsiyalash ASTga ulangan apparatli taʼminot yordamida INKni sanash yoʻli bilan amalga oshiriladi. AST bitta bilet boʻyicha tadbirga kirish huquqini faqat bir marta beradi. Biletlarning INK sanalganligi haqidagi maʼlumot ASTda qayd etiladi va saqlanadi. INK sanalgan va ASTda qayd etilgan yoki AST tomonidan aniqlash imkoni boʻlmagan biletni koʻrsatish uning koʻrsatayotgan shaxsga tadbirda qatnashish huquqini bermaydi. 23. ASTdan foydalanadigan abonentlar, elektron biletlar harakatini tashkil etish va saqlash boʻyicha faoliyatini Oʻzbekiston Respublikasining “Elektron hujjat almashinuvi toʻgʻrisida”gi Qonuni talablarini hisobga olgan holda amalga oshiradi. 24. Tadbir bekor qilingan, koʻchirilgan yoki uning repertuari oʻzgargan taqdirda, tadbirga kelganlar (tomoshabinlar, tinglovchilar) sotib olingan elektron biletlarni qaytarib berishga haqlidirlar. Tadbirga kelganlarga (tomoshabinlarga, tinglovchilarga) pul mablagʻlarini qaytarib berish, tadbirga kelganlar (tomoshabinlar, tinglovchilar) tomonidan qaytarib berilishi lozim boʻlgan bilet koʻrsatilganda madaniyat va sanʼat tashkilotlari tomonidan amalga oshiriladi. Foydalanilmagan elektron bilet uchun mablagʻlarni qaytarib berish servis yigʻimi va bank foizlarini chegirib qolgan holda amalga oshiriladi. 25. Elektron biletlarning sotilishini tashkil etish uchun agentlar ushbu Nizomning 2-bobiga binoan BOYAETga ulanishni amalga oshiradilar. 26. Elektron biletlar majmuidan foydalanishga ruxsat olish uchun agentlar emitentlarga elektron biletlarni sotish uchun shartnoma tuzish toʻgʻrisidagi ofertani yuboradilar. Ofertada, bilet qiymatiga bilet agent tomonidan sotilganda biletning toʻliq qiymatini olishi, emitent esa agentga elektron biletlarni sotish uchun shartnoma tuzishdan bosh tortishga haqli emasligi koʻzda tutilgan ustama haq belgilash hisobiga agentni mukofotlashni shakllantirish nazarda tutiladi. Boshqa barcha hollarda emitent agentga elektron biletlar majmuini shakllantirish bosqichi mobaynida asoslangan voz kechishni yuborish yoʻli bilan ofertani akseptlashdan bosh tortishga haqli. Elektron biletlarni sotish boʻyicha shartnomada agentga elektron biletlarni sotganligi uchun beriladigan mukofot miqdori koʻrsatiladi. Mukofot miqdori elektron biletlar narxining 25 foizidan oshib ketishi mumkin emas. Bunda shartnomada agentga sotish uchun beriladigan elektron biletlarning maksimal yoki minimal miqdori chegaralanmagan boʻlishi kerak. 27. Emitent biletlar sotish boshlanganidan soʻng, agentlar tomonidan biletlarni sotish ularning veb-saytlari, bosma qurilmalari orqali real vaqt mobaynida amalga oshiriladi. 28. Emitent biletlarni sotganda agentlar foydalanuvchilarga elektron biletlarni sotish va tadbirlar bilan bogʻliq boʻlgan qoʻshimcha xizmatlardan foydalanishlarini taklif qilishga haqlidirlar. 29. Tashkilotchilar tadbirlarni faqat madaniyat va sanʼat tashkilotlari hisoblanadigan abonentlar bilan tadbirlarni oʻtkazish haqida tuzilgan bitimlar asosida oʻtkazadilar. Bunda shunday tadbirlarga biletlar chiqarish faqat mazkur Nizom talablariga binoan tashkilotchi tadbirining oʻtkazilishini tashkil etish uchun shartnoma tuzilgan abonentning AST orqaligina amalga oshiriladi. 30. Elektron biletlar sotuvchi agent tashkilotchi hisoblansa, bunday tashkilotchi elektron biletlar majmuini shakllantirish bosqichida tadbirning oʻtkazilishini tashkil etish uchun shartnoma tuzilgan abonentga tashkil etilayotgan tadbirga biletlarni elektron biletlar sotuvining bosqichi boshlangan paytdan boshlab 48 soatgacha boʻlgan muddatda sotish huquqini berish toʻgʻrisida akseptsiz oferta yuboradi. 31. Tadbirni oʻtkazish haqidagi bitim shartlari Oʻzbekiston Respublikasi qonunchiligining majburiy talablariga mos kelishi, shuningdek, quyidagi qoidalardan iborat boʻlishi kerak: tadbirni oʻtkazish muddati va sanasi; abonent tadbir oʻtkazganligi uchun unga beriladigan mukofot miqdori; tadbirga elektron biletlarni faqat mazkur Nizom talablariga binoangina chiqarish uchun tashkilotchining roziligi. 32. Foydalanuvchilar maʼlumotlarining maxfiyligini himoya qilish shaxsiy maʼlumotlar va tranzaksion operatsiyalar haqidagi maʼlumotlarni saqlash yoʻli bilan taʼminlanadi. Shaxsiy maʼlumotlar (foto va videomateriallar) vakolatli organning maʼlumotlar bazasida tasvirga olish vaqtidan boshlab kamida toʻqqiz oy saqlanishi mumkin. Maʼlumotdan faqat foydalanuvchi shaxsini tekshirish uchungina foydalanish mumkin. Maʼlumotlarni boshqa maqsadlarda ommaviy tarzda tarqatish va ulardan foydalanish qatʼiyan taqiqlanadi. Tranzaksiyalar haqidagi maʼlumotlar (elektron biletlar, toʻlov qogʻozlari) biletlar boʻyicha hisobotlar tuzish, ularning hisobini yuritish va nazoratini taʼminlash maqsadida, vakolatli organning yagona maʼlumotlar bazasida saqlanishi kerak. Vakolatga ega boʻlmagan shaxsning ushbu maʼlumotlarni ommaviy tarzda tarqatishi va ulardan foydalanishi qatʼiyan taqiqlanadi. 33. Biletlarni sotish jarayonida yuzaga keladigan nizo va kelishmovchiliklar qonunchilikda belgilangan tartibda hal qilinadi. 1. Ushbu Nizom madaniyat va sanʼat davlat muassasalarida bilet xoʻjaligini yuritish tartibini belgilaydi. 2. Ushbu Nizom talablarini bajarish Bilet operatsiyalarining yagona elektron tizimiga (keyingi oʻrinlarda CHOYAET deb ataladi) ulanmagan barcha madaniyat va sanʼat davlat muassasalari uchun majburiy hisoblanadi. 3. Nodavlat xoʻjalik yurituvchi subyektlar va madaniyat va sanʼat sohasida faoliyat yurituvchi, CHOYAETga ulanmagan boshqa yuridik shaxslar oʻzlarining tasarrufidagi madaniyat va sanʼat muassasalarida bilet xoʻjaligini yuritishning boshqacha tartibini belgilaydi. 4. Ushbu Nizomda quyidagi tushunchalardan foydalaniladi: abonement — shaxsning muayyan muddat mobaynida yoki muayyan madaniyat va sanʼat muassasalarining bir necha tadbirlariga borish huquqini tasdiqlovchi hujjat; bilet — shaxsning madaniyat va sanʼat tadbirlariga bir marta borish huquqini tasdiqlovchi hujjat; bilet daftarchasi — bosmaxona usulida tikilgan (broshyuralangan) biletlar (abonementlar) komplekti; bilet xoʻjaligi — biletlarnig (abonementlarning) harakatlanishi bilan bogʻliq boʻlgan xoʻjalik operatsiyalari majmui; bilet (abonement) blankasi — biletning (abonementning) narxi, seriyasi, raqami, tadbirning nomi, u oʻtkaziladigan joy, sana va vaqt, shuningdek, zarurat boʻlganda tomosha zalidagi qatorlar va oʻrinlar raqami yoxud tik turiladigan tomosha oʻrinlarining joylashuv zonasi raqami toʻgʻrisidagi maʼlumotlarga ega rekvizitlardan iborat boʻlgan moddiy manbada belgilangan namunadagi hujjat shakli; biletlar blankalari buyurtmachilari — biletlar (abonementlar) blankalarini tayyorlashga buyurtma beradigan, teatr-tomosha va madaniy-taʼlim tadbirlarini oʻtkazadigan madaniyat va sanʼat muassasasi; tadbirlar — tadbirlar tashkilotchilari sifatida madaniyat va sanʼat muassasalari va boshqa yuridik shaxslar tomonidan oʻtkaziladigan spektakllar, konsertlar, leksiyalar, ekskursiyalar, koʻrgazmalar, ekspozitsiyalar va boshqa tomosha yoki madaniy-maʼrifiy tadbirlar; biletlar (abonementlar) komplekti — yagona seriyaga, shuningdek, komplekt tayyorlanganda unga beriladigan yagona komplekt raqamiga ega boʻlgan tomosha zalidagi (tik turiladigan tomosha oʻrinlari zonalaridagi) oʻrinlar soni uchun tayyorlangan biletlar yoki ularning blankalari majmui; madaniyat va sanʼat muassasalari — teatrlar, sirklar, filarmoniyalar, konsert tashkilotlari (professional ijodiy jamoalar, musiqa jamoalari va ansambllari va h.k), madaniy-maʼrifiy muassasalar (madaniy markazlar, muzeylar, badiiy galereyalar (koʻrgazmalar), koʻrgazma zallari, tarixiy-madaniy qoʻriqxonalar, madaniyat va istirohat bogʻlari, klub muassasalari, saroylar va madaniyat uylari, madaniyat va sanʼat sohasidagi taʼlim muassasalari, madaniy-axborot va madaniy-maʼrifiy markazlar va h.k.), idoraviy mansubligidan qatʼi nazar, madaniy meros obyektlari va meʼmoriy yodgorliklar; bilet (abonement) sotish — predmeti biletni (abonementni) madaniyat va sanʼat muassasasi yoki biletlarni tarqatuvchi tomonidan biletlar (abonementlar) xaridoriga naqd (yoki) naqdsiz pul mablagʻlarini olgan holda berish hisoblanadigan oldi-sotdi bitimi; bilet rekvizitlari — bilet chiqarilganda va sotilganda unga majburiy ravishda kiritiladigan maʼlumotlar majmui (biletning narxi, seriyasi, raqami, tadbirning nomi, uning oʻtkaziladigan joyi, sanasi va vaqti, shuningdek, zarurat boʻlganda qator va tomosha zalining (tik turiladigan joylar joylashuv zonasining) raqami; biletlarni tarqatuvchi — tuzilgan shartnoma asosida biletlarni tarqatish bilan shugʻullanadigan madaniyat va sanʼat muassasasining xodimi, yuridik shaxs yoki xususiy tadbirkor; bilet (abonementning) narxi — tadbir tashkilotchisi hisoblanadigan va tashkilot buyrugʻi bilan tasdiqlanadigan, madaniyat muassasasining ixtiyoriga koʻra maʼlum vaqt davri mobaynida biletlarda (abonementlarda) bosmaxona usulida yoki maxsus shtamp bilan koʻrsatilgan narx toifalari boʻyicha tomosha zalidagi oʻrinlarni taqsimlash sxemasiga binoan bir yoki bir necha tadbir uchun belgilanadigan miqdordagi tadbirda (bir necha tadbirda) qatnashish qiymati; biletlar (abonementlar) blankalarining sotib olinadigan narxi — madaniyat va sanʼat muassasalari tomonidan bilet (abonement)lar blankalarining bank yetkazib beruvchilari bilan tuzilgan shartnomada belgilangan qiymati. 5. Madaniyat va sanʼat muassasalarining bilet (abonement)lar blankalari ushbu Nizomga 1 va 2-ilovalarga binoan BX-1 va BX-2 shakllari (keyingi oʻrinlarda tegishli ravishda BX-1 va BX-2 shakli deb ataladi) boʻyicha bosib chiqariladi. Ommaviy tadbirlarga borish uchun biletlarning orqa tomonida, tadbir oʻtkaziladigan xonaga (ochiq maydonga) olib oʻtilishi taqiqlangan narsalar va buyumlarning roʻyxati va tadbirlar oʻtkaziladigan joylarda metall buyumning detektor nazoratidan oʻtkazilishi haqidagi xabarnoma koʻrsatilishi kerak. 6. Bosma usuldagi bilet (abonement) koreshogida, shuningdek, old tomonida seriya va raqamini belgilash barcha biletlar (abonementlar) uchun majburiy talab hisoblanadi. Bilet (abonement) seriyasi ikkita katta harflar bilan belgilanadi. Moddiy manbalarda biletlarning (abonementlarning) seriyasi va raqami buyurtmachi tomonidan buyurtmaga topshirilganda belgilanadi. Biletlarning (abonementlarning) raqamlari olti xonali raqamlar bilan belgilanadi. Bilet (abonement) narxi grafik usulda yoki maxsus shtamp bilan uning koreshogida va old tomoniga kiritish uchun yaroqli boʻlgan oʻlchamdagi shriftda koʻrsatiladi. Bilet (abonement) narxini tozalash va qaytadan shtampovkalash taqiqlanadi. 7. Oʻzbekiston Respublikasi Madaniyat vazirligi tizimidagi madaniyat va sanʼat muassasalarini biletlar va abonementlar bilan taʼminlash xarajatlari Oʻzbekiston Respublikasi Davlat budjetidan ajratilgan, shuningdek, ushbu muassasalarning budjetdan tashqari daromadlaridan olinadigan mablagʻlar doirasida amalga oshiriladi. 8. Biletlar (abonementlar) blankalari bosmaxonalarda BX-1 va BX-2 shakllari boʻyicha muassasalarning buyurtmalari boʻyicha tayyorlanadi. 9. Biletlar (abonementlar) blankalari bir yoki bir necha rekvizitlarni — biletlar (abonementlar) sotilganda ularda majburiy ravishda mavjud boʻlishi shart boʻlgan, yaʼni narxi, tadbirning nomi va oʻtkaziladigan sanasi kabi oʻzgaruvchan maʼlumotlarni koʻrsatmagan holda tayyorlanishi mumkin. Bilet (abonement) blanki koreshok, markaziy qism va nazorat kuponidan iborat boʻladi. 10. Biletlar (abonementlar) blankalari komplekt tarzida ham (tomosha zalidagi mavjud joylarning soniga muvofiq), bilet daftarchasi tarzida ham tayyorlanishi mumkin. Biletlar (abonementlar) blankalari komplektlari tayyorlanganda, ularning muqova jildlariga va har bir biletga biletlar komplektining raqami qoʻyiladi. Biletlar (abonementlar) blankalari ushbu tirajdagi seriyalar uchun belgilangan narxlar boʻyicha bilet daftarchasi tarzida tayyorlanganda, har bir biletning koreshogiga va markaziy qismiga biletning seriya raqami va uning narxi qoʻyiladi. 11. Gastrol tadbirlari tashkilotchilari blankalari, tadbir oʻtkaziladigan madaniyat muassasasining buyurtmasiga binoan yoki BX-1 va BX-2 shakllari boʻyicha gastrol tadbirlari tashkilotchilarining buyurtmasi boʻyicha tayyorlanadigan biletlardan (abonementlardan) foydalanadilar. Bunda komplekt muqovasiga va har bir alohida biletdagi moddiy manbaga ushbu komplektga berilgan raqam qoʻyiladi. 12. Biletlarning badiiy bezagi, ulardagi zarur maʼlumotlarning tavsifi va mazmunini belgilash, shuningdek, ularni texnik jihatdan oʻzgartirish madaniyat va sanʼat muassasalari yoki tadbirlarni tashkil qilayotgan (oʻtkazayotgan) boshqa shaxslar tomonidan amalga oshiriladi. 13. Bosmaxonalarda tayyorlangan biletlar (abonementlar) blankalarini qabul qilish buyurtmachi yoki tuzilgan shartnoma doirasida berilgan hisob-fakturaga binoan belgilangan tartibda berilgan ishonchnoma boʻyicha harakat qiladigan buyurtmachining vakolatli vakili tomonidan amalga oshiriladi. 14. Biletlar (abonementlar) blankalari qabul qilinganda oʻramning butligi, oʻrinlar soni va ilova (transport) hujjatlarida koʻrsatilgan yuk ogʻirligining mosligi tekshiriladi. Paket shikastlangan yoki kamomadga ega boʻlsa, ilova (paket) tekshiruvdan oʻtkaziladi. Biletlar (abonementlar) blankalari yetishmay qolgan taqdirda, yetkazib berishni amalga oshiruvchi tashkilot vakilining ishtirokida ikki nusxada erkin shakldagi kamomadlarning aniqlanganligi haqida dalolatnoma tuzilib, ularning bir nusxasi biletlar (abonementlar) blankalari kerakli miqdorda kelib tushmaganligi sabablarini aniqlash va tegishli choralar koʻrish uchun bosmaxonaga beriladi. 15. Biletlar (abonementlar) blankalari biletlar komplektlari va bilet daftarchalari tarzida qabul qilinganda, barcha biletlar komplektlari va bilet daftarchalarining toʻliq tekshiruvi, shuningdek, komplektlardagi biletlar blankalari sonining tanlanma tekshiruvi amalga oshiriladi. Tasdiqlangan oʻramli paketlardagi tekshiruvlar bilet blankalarini toʻliq qayta sanash yoʻli bilan amalga oshiriladi va ikki nusxada erkin shakldagi dalolatnoma tuzilib, unda oʻtkazilgan tekshiruvlar natijalari koʻrsatiladi va uning bir nusxasi bosmaxonaga beriladi. 16. Biletlar (abonementlar) blankalarini tayyorlaydigan bosmaxonaga daʼvolar mavjud boʻlsa, buyurtmachi reklamatsiyaga biletlar (abonementlar) blankalari ishlab chiqaruvchisiga daʼvolar dalolatnomasini, bosma yorliqni, oʻram oʻrovchining raqami va familiyasi koʻrsatilgan talonni, zarurat tugʻilganda esa — brakka chiqarilgan biletlar (abonementlar) blankalarini qoʻshib qoʻyadi. Daʼvolar dalolatnomasi buyurtmachi rahbarining buyrugʻi bilan tuzilgan, tarkibida ushbu Nizomning 13-bandiga binoan biletlar blankalarini olish topshirilgan shaxslardan tuzilgan, kamida uch kishidan iborat boʻlgan komissiya tomonidan tuziladi. Dalolatnomaning bir nusxasi bosmaxonaga beriladi, ikkinchisi esa buyurtmachida saqlanadi. 17. Biletlar (abonementlar) blankalarining hisobini yuritish ularning saqlanishi uchun javobgar boʻlgan shaxs tomonidan amalga oshiriladi. 18. Biletlar (abonementlar) blankalarini kirim qilish haqidagi hujjatlar keyingi kundan kechiktirmasdan buxgalteriya xizmatiga yoki buxgalteriya xizmati majburiyatlarini bajarish yuklangan boshqa shaxsga (keyingi oʻrinlarda buxgalteriya xizmati deb ataladi) beriladi. 19. Biletlarni madaniyat va sanʼat muassasalarida sotish ushbu Nizomga 3-ilovadagi sxema boʻyicha amalga oshiriladi. 20. Biletlar (abonementlar) blankalarini ularning saqlanishi uchun javobgar boʻlgan shaxslardan sotishga tayyorlash uchun olish biletlar (abonementlar) blankalarini sotish uchun javobgar boʻlgan shaxslar tomonidan amalga oshiriladi. Biletlar (abonementlar) blankalarini berish madaniyat muassasasi rahbari va bosh buxgalteri tomonidan imzolangan biletlar (abonementlar) blankalarini berish uchun topshiriq -talabnoma asosida amalga oshiriladi. Biletlar (abonementlar) blankalarini berish uchun talabnoma-topshiriqda quyidagilar albatta koʻrsatiladi: biletlar (abonementlar) blankalari beriladigan davr (yil, sana, oy) yoki aniq tadbir; biletlar (abonementlar) blankalari komplektining soni va ularning raqamlari son va soʻz bilan yoziladi, biletlar (abonementlar) kitobchalarining soni va ularning raqamlari son va soʻz bilan yoziladi (biletlar (abonementlar) blankalari komplektlar yoki bilet kitobchasi holida berilganda); biletlar (abonementlar) soni va ularning raqamlari son va soʻz bilan yoziladi; olinadigan biletlar (abonementlar) blankalarining umumiy sotib olinadigan nominal narxi. Topshiriq-talabnoma uch nusxada tuziladi, va ularning bir nusxasi buxgalteriya xizmatiga beriladi, ikkinchisi — biletlar (abonementlar) blankalarining saqlanishi uchun javobgar boʻlgan shaxsda, uchinchi nusxasi esa — biletni Topshiriq-talabnomaga binoan olgan shaxsda qoladi. Topshiriq-talabnomaga har qanday tuzatishlar kiritish qatʼiyan taqiqlanadi. 21. Maʼlum tadbirga bosma usulda belgilangan biletlar (abonementlar) sotishga tayyorlanganda, bunday biletlarning (abonementlarning) markaziy qismida bosma usulda belgilangan narx, qator va oʻrinning raqamlari, ularning koreshoklarida maxsus shtamp bilan tadbir oʻtkaziladigan sana va vaqt qoʻyiladi. Biletlarning (abonementlarning) sotilishi uchun javobgar boʻlgan shaxs tomonidan biletlarga (abonementlarga) bosma usulda narxini koʻrsatmasdan sotuvga tayyorlaganda, biletlarning (abonementlarning) markaziy qismida va koreshogida maxsus shtamp bilan tegishli tadbir uchun narx qoʻyiladi. Biletlarni va bilet daftarchalarini ularga bosma usulda raqami, qatori va oʻrnini belgilamagan holda biletlar tarqatuvchisiga statsionar sahna maydonchalarida sotish uchun berilganda, oʻrinlarning taqsimlanishiga muvofiq narxlarni qayd etgan holda tomosha zali oʻrinlarining sxemasi beriladi. Biletlarning sotilishi uchun javobgar boʻlgan shaxs biletlarni bir necha tarqatuvchiga sotganda, biletlarni tomosha zalidagi oʻrinlarning soni belgilangan sxemaga muvofiq hamda har bir bilet tarqatuvchi tomonidan sotilishi lozim boʻlgan miqdordagi biletlar soniga binoan taqsimlaydi. Biletlarda narxlar koʻrsatilgan bilet tarqatuvchilar oʻrtasida biletlarni taqsimlovchini koʻrsatgan holda tomosha zalining oʻrinlari sxemasi nusxasi buxgalteriya xizmatiga beriladi. 22. Biletlar gastrol tadbirlarga sotishga tayyorlash ushbu Nizomga binoan gastrol tadbirlar tashkilotchisi tomonidan amalga oshiriladi. 23. Sotish uchun tayyorlanadigan biletlar (abonementlar) haqidagi maʼlumotlar madaniyat va sanʼat muassasasining buxgalteriya xizmati tomonidan biletlar (abonementlar) blanklari va biletlar (abonementlar) blanklari berish uchun topshiriq-talabnoma asosida tuzilgan biletlar daftarchalari komplektlarini roʻyxatdan oʻtkazish kitobiga kiritiladi. Buxgalteriya xizmati xodimi biletlarni (abonementlarni) roʻyxatdan oʻtkazish kitobiga biletlar (abonementlar) blankalari komplektlari va biletlar daftarchalari komplektlari haqidagi maʼlumotlarni kiritadi, har bir biletlar (abonementlar) blankalari komplektlari va biletlar daftarchalari komplektlarining titul varagʻiga biletlar (abonementlar)ning roʻyxatdan oʻtgan raqami, sanasi hamda kitobga kiritilgan maʼlumotlarga binoan nominali boʻyicha umumiy qiymatini va oʻz imzosini qoʻyadi. 24. Roʻyxatdan oʻtkazilgan biletlar (abonementlar) sotish uchun biletlarga (abonementlarga) beriladigan yukxati boʻyicha biletlar tarqatuvchilariga sotish uchun beriladi. Yukxati uch nusxada yoziladi: birinchi nusxasi biletlar (abonementlar) bilan birga yukxatida oluvchi sifatida koʻrsatilgan shaxsga beriladi, ikkinchisi — madaniyat va sanʼat muassasasining buxgalteriya xizmatiga beriladi, uchinchisi esa — biletlarning (abonementlarning) sotilishi uchun javobgar boʻlgan shaxsda qoladi. 25. Bilet daftarchalarini tikish va ularning sahifalarini yirtish qatʼiyan taqiqlanadi. Bilet daftarchalarining shikastlanganligi aniqlangan taqdirda, bunday shikastlanishlarning yuzaga kelish sabablari haqida dalolatnoma tuziladi. Shikastlangan bilet daftarchalari maxsus shtamp bilan bekor qilinadi va yoʻq qilingunga qadar saqlanadi. Bilet daftarchalaridan biletlar olib qoʻyilganda, biletlarning koreshogi bilet daftarchalarida qoldiriladi va tikib qoʻyiladi. 26. Biletlarni (abonementlarni) mehnat shartnomasi asosida tayyorlashga jalb qilingan bilet tarqatuvchilarga berish, faqat ular bilan amaldagi qonunchilikka binoan toʻliq moddiy javobgarlik haqida shartnoma tuzilgan taqdirdagina amalga oshiriladi. 27. Biletlarni (abonementlarni) yuridik shaxslarga kassirlar yoki biletlar tarqatuvchilari orqali ishonchnoma va yukxatlari asosida amalga oshiriladi. 28. Yetib kelish vaqti tadbirlarning davomiyligi bilan chegaralangan bunday tadbirlarga (konsertlar, koʻrgazmalar, chiqishlar va boshqalar) sotilmagan biletlar, biletlar tarqatuvchilariga, biletlarning sotilishi uchun javobgar boʻlgan shaxslarga madaniyat va sanʼat muassasasi rahbari tomonidan belgilangan muddatda, biroq madaniyat va sanʼat muassasasining biletlar kassasi orqali sotish uchun tegishli tadbir boshlanishidan 2 soat oldin qaytarib beriladi. Sotilmagan biletlar bilan birga yana biletlarni yuridik shaxslarga sotilganda olingan ishonchnomalar ham topshiriladi, hisob-kitoblar naqdsiz shaklda amalga oshirilgan holatlarda, shuningdek, biletlar sotilgan oʻrinlar koʻrsatilgan biletlarni sotish uchun berilgan tomosha zali oʻrinlarining sxemasi ham topshiriladi. Ushbu bandning birinchi xatboshisida koʻrsatilgan biletlarni (abonementlarni) qaytarish, foydalanilmagan biletlarni (abonementlarni) qaytarib berish uchun uch nusxada yukxati rasmiylashtiriladi: ularning bir nusxasi qaytarib berilmagan biletlar (abonementlar) bilan birga biletlarning (abonementlarning) sotilishi uchun javobgar boʻlgan shaxsga beriladi, ikkinchisi esa — madaniyat va sanʼat muassasasining buxgalteriya xizmatiga beriladi, uchinchisi esa — sotilmagan biletlarni (abonementlarni) qaytarib bergan shaxsda qoladi. Qatnashish vaqti chegaralangan madaniyat va sanʼat muassasalarida sotilmagan biletlarning qoldigʻi qaytarilmaydi. 29. Sotilmay qolgan abonementlar ularning sotilishi uchun javobgar boʻlgan shaxs tomonidan, madaniyat va sanʼat muassasasi rahbari belgilagan muddatda, biroq birinchi tadbir oʻtkazilgunga qadar yetti kundan kechiktirmasdan qaytarib beriladi. Qaytarib berilgan abonementlar asosida, ularning sotilishi uchun javobgar boʻlgan shaxs abonementlar boʻyicha sotilgan va sotilmay qolgan oʻrinlarning tavsifini tuzadi, rahbarning talabiga koʻra bilet daftarchasi yozib beradi, abonementlar boʻyicha sotilganlariga mos keladigan oʻrinlarni bekor qiladi, maxsus shtamp bilan abonementlar boʻyicha sotilgan oʻrinlar uchun biletlarni sotishga tayyorlaydi, ularni yukxati boʻyicha sotish uchun biletlar tarqatuvchilarga beradi. 30. Mehnat shartnomasi boʻyicha ishlaydigan bilet tarqatuvchilar, biletlar (abonementlar) sotuvidan olingan pul mablagʻlarini har kuni madaniyat va sanʼat muassasasining kassasiga topshiradi yoki uning hisob raqamiga oʻtkazadi. Biletlarni sotish toʻgʻrisida shartnoma tuzilgan xoʻjalik yurituvchi subyektlar, biletlar (abonementlar) sotuvidan olingan pul mablagʻlarini shartnomada kelishilgan muddatlarda madaniyat va sanʼat muassasasining kassasiga topshiradi yoki uning hisob raqamiga oʻtkazadi. Biletlar (abonementlar) sotilganligi haqidagi yigʻma hisobot, statsionar sahna maydonida oʻtkazilgan tadbir oʻtkazilgan kundan keyingi kundan kechiktirmasdan tekshirish va ishlov berish uchun madaniyat va sanʼat muassasasining buxgalteriya xizmatiga topshiradi. Ushbu hisobotga maxsus shtamp bilan bekor qilinadi, barcha sotilmagan biletlar ilova qilinadi. Biletlar biletlar kassiri tomonidan yigʻma hisobot tuzilgan paytida bekor qilinadi. Qatnashish vaqti chegaralangan madaniyat va sanʼat muassasalarida, kassa hisobotlari, biletlar (abonementlar) sotuvidan olingan tushum bilan birgalikda biletlarning sotilishi uchun javobgar boʻlgan shaxsga topshiriladi. Biletlarni (abonementlarni) bir necha bilet kassirlari orqali sotadigan madaniyat va sanʼat muassasalarida alohida bilet kassirlarining hisobotlari biletlar boʻyicha katta kassirga topshiradi, u esa, oʻz navbatida, biletlarning (abonementlarning) sotilganligi haqida yigʻma hisobot tuzadi va uni bilet kassirlarining hisobotlari bilan birga madaniyat va sanʼat muassasasining buxgalteriya xizmatiga topshiradi. Madaniyat va sanʼat muassasasi buxgalteriya xizmatining xodimi bilet kassirlari va sotilmagan biletlar (abonementlar) hisobotlari bilan birgalikda topshiriladigan tegishli hujjatlar reyestriga oʻz imzosini qoʻyadi. Bilet kassirlarining hisobotlari olingan naqd mablagʻlarni kirim qilish uchun asos hisoblanadi. 31. Oʻtkazilgan gastrol tadbirining biletlari (abonementlari) sotilganligi haqidagi yigʻma hisobot, gastrol safaridan qaytib kelgan kundan keyingi kundan kechiktirmasdan beriladi. 32. Biletlar (abonementlar)ni va ularning blankalarini saqlash boshqa moddiy boyliklardan alohida, maxsus xonada, seyfda yoki metall shkafda (bekiladigan yashikda) madaniyat va sanʼat muassasasi tomonidan qulflangan va plombalangan holda saqlanadi. 33. Biletlar (abonementlar) va ularning blankalari saqlanadigan maxsus xonalar, seyflar, metall shkaflar (bekiladigan yashiklar) ish kuni tugagandan keyin, sotishga tayyorlangan tovar-moddiy boyliklar uchun nazarda tutilgan tartibda muhrlanadi va qoʻriqlanadi. 34. Madaniyat va sanʼat muassasalarining rahbarlari biletlar (abonementlar)ni va ularning blankalarini saqlash tartibiga rioya etilishini, shuningdek, bilet xoʻjaligini yuritish uchun masʼul boʻlgan ishlaydigan shaxslarning nazoratini taʼminlaydilar. 35. Biletlar (abonementlar)ni saqlash va (yoki) sotish uchun masʼul boʻlgan shaxslar bilan qonunchilikda belgilangan tartibda toʻliq moddiy javobgarlik toʻgʻrisida shartnomalar tuziladi. 36. Bilet (abonement)ning seriyasi, raqami, qatorning, oʻrinning raqami va narxi bosma usulda koʻrsatilgan, shuningdek, oldindan ularda tadbirlarni oʻtkazish sanasi va uning sotilmagan, foydalanilmagan, narxi toʻlanmagan maxsus biletlar (abonementlar) shtamplarining nomini koʻrsatish boshlangʻich hujjatlarni saqlash uchun muddat tugagach yoki davlat vakolatli organi tomonidan tekshirishlar oʻtkazilgandan keyin va qonunchilikda belgilangan tartibda va doirada amalga oshiriladi. 37. Sotilmagan, foydalanilmagan va toʻlanmagan biletlar (abonementlar)ni yoʻq qilish maxsus tayinlangan komissiya tomonidan amalga oshiriladi, komissiya tarkibiga majburiy tartibda madaniyat va sanʼat muassasasining rahbari yoki uning oʻrinbosari, bosh buxgalteri va biletlarni saqlash va (yoki) sotish uchun masʼul shaxs kiritiladi. 38. Sotilmagan biletlarni (abonementlarni) yoʻq qilish toʻgʻrisidagi dalolatnoma ikki nusxada tuziladi va maxsus komissiyaning barcha aʼzolari tomonidan imzolanadi. Dalolatnomaning bir nusxasi madaniyat va sanʼat muassasasining buxgalteriya xizmatida, ikkinchi nusxasi esa — biletlarni saqlash va (yoki) sotish uchun masʼul boʻlgan shaxsda saqlanadi. Maxsus komissiya tomonidan tuzilgan dalolatnomalar mansabdor shaxs (organning rahbari), qonunchilik talablariga muvofiq, mulkni tasarruf etish boʻyicha qarorlarni hisobga olgan holda tasdiqlangandan (kelishilgandan) keyin buxgalteriya hisobida aks ettiriladi. 39. Tadbirlarning sotilmagan biletlari (abonementlari)ni tadbirlar tugagungacha (repertuar boʻyicha oxirgi tadbirni oʻtkazish tugagungacha) yoʻq qilish taqiqlanadi. 40. Foydalanilgan biletlar daftarchalarining va biletlar (abonementlar) komplektlarining koreshoklari makulatura sifatida utilizatsiya qilinadi yoki ularni utilizatsiya qilish yoki yoʻq qilish toʻgʻrisida dalolatnomalar tuzmasdan yoʻq qilinadi. 41. Madaniyat va sanʼat muassasalari (budjet muassasalaridan tashqari) biletlar (abonementlar), biletlar (abonementlar) blankalarining va biletlar (abonementlar) sotilishidan olingan daromadlarning buxgalteriya hisobini buxgalteriya hisobi nizomlari (standartlari) va boshqa buxgalteriya hisobi masalalarini tartibga soluvchi meʼyoriy-huquqiy hujjatlar talablariga muvofiq amalga oshiradi. 42. Madaniyat va sanʼat budjet muassasalari biletlar (abonementlar), biletlar (abonementlar) blanklarining va biletlar (abonementlar) sotilishidan olingan daromadlarning buxgalteriya hisobini Oʻzbekiston Respublikasi Budjet kodeksiga va boshqa buxgalteriya hisobi masalalarini tartibga soluvchi meʼyoriy-huquqiy hujjatlarga muvofiq amalga oshiradi. 43. Biletlar (abonementlar) va ularning blanklari inventarizatsiyasi qonunchilik talablariga muvofiq amalga oshiriladi. 44. Biletlar (abonementlar) inventarizatsiyasi madaniyat va sanʼat muassasalarining omborxonasida yiliga bir martadan kam boʻlmagan muddatda, moddiy masʼul shaxslarda (bilet kassirlari va boshqalarda) saqlanayotgan biletlar (abonementlar) inventarizatsiyasi esa — har oyda bir marta oʻtkaziladi. Toʻliq moddiy javobgarlik toʻgʻrisidagi shartnoma boʻyicha majburiyat yuklangan shaxs oʻzgarganda, inventarizatsiya moddiy javobgar sifatida tayinlanayotgan shaxsga ishlarni topshirish-qabul qilish kuni amalga oshiriladi. Bilet tarqatuvchilar taqdim etadigan hisobot maʼlumotlari haqiqiyligi rejadan tashqari inventarizatsiyalar oʻtkazish vositasida taʼminlanadi. 45. Biletlar (abonementlar) va ularning blankalari inventarizatsiyasi moddiy javobgar shaxslar ishtirokida oʻtkaziladi va tegishli dalolatnoma bilan rasmiylashtiriladi. Ortib qolgan biletlar (abonementlar) boʻyicha hisobga kiritish tartiboti oʻtkaziladi, bunda ortib qolishlarning kelib chiqish sabablari aniqlanadi. Biletlar (abonementlar) kamomadi aniqlangan holatlarda, keltirilgan zarar kamomad vujudga kelishida aybdor shaxslar hisobidan qoplanadi. Bunday shaxslarning aybli xatti-harakati/harakatsizligi natijasida yetkazilgan zarar miqdori Oʻzbekiston Respublikasi Mehnat kodeksida oʻrnatilgan tartibda belgilanadi. 46. Madaniyat va sanʼat muassasasi rahbari, gastrollarda esa — gastrol tadbirlari tashkilotchisi ushbu tadbir uchun haqiqiy hisoblangan biletlarga (abonementlarga) ega boʻlgan qatnashchilarni (tomoshabinlar, tinglovchilarni) tegishli tartibda kiritish tartibiga, shuningdek, biletlar (abonementlar)ni sotish boʻyicha tegishli tartibga rioya qilinishi yuzasidan nazoratni taʼminlaydi. 47. Madaniyat va sanʼat muassasasining rahbari, davriy ravishda zaldagi qatnashchilar (tomoshabinlar, tinglovchilar) sonining ushbu tadbirga sotilgan biletlar (abonementlar) soniga muvofiqligini tekshirib turilishini tashkil etadi. Bunday tekshiruv natijalari madaniyat va sanʼat muassasasining erkin shakldagi dalolatnomasi bilan rasmiylashtiriladi. Tadbirga kelganlar (tomoshabinlar, tinglovchilarga) tomonidan biletlar koʻrsatilganda nazoratchi undan faqat nazorat kuponini yirtib oladi, bunda bilet tadbirga kelgan shaxsda (tomoshabinda, tinglovchida) qoladi. 48. Tadbirga kelganlar (tomoshabinlar, tinglovchilar) tomonidan koʻrsatilgan bilet tadbir oʻtkazilayotgan zalda madaniyat va sanʼat muassasasi uchun belgilangan biletlar (abonementlar) namunalarga mos kelmaganligi aniqlangan taqdirda, muassasaning rahbari bunday biletlarning paydo boʻlish sabablarini tezkorlik bilan aniqlash choralarini koʻradi hamda belgilangan namunalarga mos kelmaydigan biletlar aniqlanganligi haqida erkin shaklda dalolatnoma tuziladi. Qonunchilikda nazarda tutilgan holatlarda esa — qonunchilikka muvofiq tegishli choralar koʻrish uchun huquqni muhofaza qilish organlariga murojaat qiladi. 49. Tadbir bekor qilingan, koʻchirilgan yoki uning repertuari oʻzgargan taqdirda, tadbirga kelganlar (tomoshabinlar, tinglovchilar) sotib olingan biletlarni qaytarib berishga haqlidirlar. Tadbirga kelganlarga (tomoshabinlar, tinglovchilar) pul mablagʻlarini qaytarib berish, qaytarilishi lozim boʻlgan bilet koʻrsatilgan taqdirda, ularning talablariga binoan tadbirlar tashkilotchilari tomonidan amalga oshiriladi. 1. Statsionar sahna maydonlari uchun (oʻrin toifasi, shuningdek, qator va oʻrin raqamlari koʻrsatilgan holda). Koreshok Oʻrin toifasi: Front 01-qator 01-oʻrin Narxi 1000 soʻm Seriyasi AF № 000 000 OʻZBEKISTON RESPUBLIKASI MADANIYAT VAZIRLIGI Alisher Navoiy nomidagi Davlat akademik katta teatri Toshkent sh., Mirobod tumani, Zarafshon koʻchasi, 28 tel. 71-233-35-28 Oʻrin toifasi: Front, 01-qator, 01-oʻrin Seriyasi AF № 000 000 Narxi 1000 soʻm Nazorat 2. Statsionar sahna maydonlari va gastrol tadbirlari uchun (oʻrin toifasi, shuningdek, qator va oʻrin raqamlari belgilanmagan holda). Koreshok Oʻrin toifasi: Qator Oʻrin Narxi 1000 soʻm Seriyasi AF № 000 000 OʻZBEKISTON RESPUBLIKASI MADANIYAT VAZIRLIGI Alisher Navoiy nomidagi Davlat akademik katta teatri Toshkent sh., Mirobod tumani, Zarafshon koʻchasi, 28 tel. 71-233-35-28 Oʻrin toifasi: ____, Qator ____, Oʻrin ____ Seriyasi AF № 000 000 Narxi 1000 soʻm Nazorat 3. Tadbirga borish vaqti chegaralangan madaniyat va sanʼat tashkilotlari uchun (narxi koʻrsatilgan holda). Koreshok Toifa: Narxi 1000 soʻm Seriyasi AF № 000 000 OʻZBEKISTON RESPUBLIKASI MADANIYAT VAZIRLIGI Alisher Navoiy nomidagi Davlat akademik katta teatri Toshkent sh., Mirobod tumani, Amir Temur xiyoboni, 16A tel. 71-236-74-36 Toifa: Seriya AF № 000 000 Narxi ________________soʻm Nazorat 4. Tadbirga borish vaqti chegaralangan madaniyat va sanʼat tashkilotlari uchun (narxi koʻrsatilmagan holda). Koreshok Toifa: Narxi _____ soʻm Seriyasi AF № 000 000 OʻZBEKISTON RESPUBLIKASI MADANIYAT VAZIRLIGI Alisher Navoiy nomidagi Davlat akademik katta teatri Toshkent sh., Mirobod tumani, Amir Temur xiyoboni, 16A tel. 71-236-74-36 Toifa: Seriyasi AF № 000 000 Narxi ___________________ soʻm Nazorat Koreshokli va nazorat kuponli bilet blankasi tomonlarining oʻlchamlari gorizontali boʻyicha 133 mm.dan kam boʻlmasligi va vertikali boʻyicha 50 mm.dan kam boʻlmasligi kerak. Biletdan foydalanish qoidalari, homiylar logotiplari — buyurtmachi va biletlar blankalarini ishlab chiqaruvchi oʻrtasidagi kelishuv boʻyicha biletning orqa tomonida joylashtiriladi. Alisher Navoiy nomidagi Davlat akademik katta teatri OʻZBEKISTON RESPUBLIKASI MADANIYAT VAZIRLIGI Alisher Navoiy nomidagi Davlat akademik katta teatri 1 KONSERT ABONEMENT KORESHOGI 34 Toshkent sh., Mirobod tumani, Zarafshon koʻchasi, 28 tel. 71-233-35-28 2 KONSERT Oʻrin toifasi: Front 01-qator 01-oʻrin Narxi 1000 soʻm Seriyasi AF № 000 000 20___y. “___” dan “___” gacha haqiqiy hisoblanadi Abonement egasining familiyasi, ismi, otasining ismi, manzili va bogʻlanish uchun telefoni ____________________________________________ ____________________________________________ Oʻrin toifasi: Front 01-qator 01-oʻrin Narxi 1000 soʻm 3 KONSERT Ushbu abonement yoʻqolib qolgan taqdirda qayta tiklanmaydi Seriyasi AF № 000000 _____________ davomida haqiqiy hisoblanadi. 4 KONSERT 5 KONSERT Koreshokli va nazorat kuponli abonement blankasi tomonlarining oʻlchamlari gorizontali boʻyicha 185 mm.dan kam boʻlmasligi va vertikali boʻyicha 128 mm.dan kam boʻlmasligi kerak. Bunda koreshok va kesish talonlarining proporsiyalari tegishli ravishda 77 x 128 mm.dan va 27 x 128 mm.dan kam boʻlmasligi kerak. Abonementdan foydalanish qoidalari, homiylar logotiplari — buyurtmachi va biletlar blankalarini ishlab chiqaruvchi oʻrtasidagi kelishuv boʻyicha biletning orqa tomonida joylashtiriladi.